In hierdie week het ons gesien hoe openbare vervoer die groot gelykmaker in Suid-Afrika is, toe pres. Cyril Ramaphosa se metrotrein in Pretoria laat was. Vir die volgende keer wat die president of jy (ons leser en luisteraar) vassit in die verkeer, bring Podlitiek hierdie week vir jou ŉ lekker episode wat fokus op die Suid-Afrikaanse Kapitalistiese Party (ZACP), die BLF en VF+ wat baklei en MTN wat Afrikaans is Groot vermy.
Die Suid-Afrikaanse Kapitalistiese Party is op 15 Maart 2019 deur tien belanghebbendes gestig. Hierdie party, met tien standpunte en beleidsposisies, is onder die embleem van ŉ pers bees van stapel gestuur. Die party bestaan grootliks uit bekende sosialemediagebruikers en -leiers. Daniel du Plessis spreek sy kommer uit oor hoe die party ŉ opdraande stryd het omdat dit so kort voor die verkiesings eers aktief geword het. Verder, alhoewel die party grootliks op sosiale media steun om kiesers te bereik, mag dit dalk nie genoeg wees nie. Daniël Eloff glo egter dat die party ŉ opwindende verwikkeling en rolspeler in Suid-Afrikaanse politiek is.
Die tweede besprekingspunt van die episode gaan oor die BLF wat amptelik as party by die Onafhanklike Verkiesingskommissie geregistreer het vir die 2019- nasionale verkiesing, ten spyte van die feit dat die party op grond van ras nie lidmaatskap toelaat vir wit Suid-Afrikaners nie. Die VF+ het in reaksie hierop beswaar gemaak teen die OVK se besluit om die BLF toe te laat om aan die verkiesing deel te neem.
Laastens bespreek die span die bohaai oor MTN se onttrekking as borg van Afrikaans is Groot oor Steve Hofmeyr se betrokkenheid daarby. Die span wys daarop hoe MTN vrylik kan besluit watter geleenthede hulle wil borg en by betrokke wees, maar dat hulle die gevolge van so ŉ besluit gaan dra.
Die episode sluit oudergewoonte af met ŉ paar positiewe stories wat die afgelope week in die nuus die was.
Ons moet met gewete koop · 1 maand gelede
Dis reeds omdat ons koop by maatskappye wat ons vertrap dat ons ons ekonomiese mag oordra na vyandiges.
Watnou · 1 maand gelede
Laat alle Afrikaanse MTN verbruikers elke Maandag vir 12 ure hulle fone en data afskakel….
Wat nou Ek stem saam met jou. As ons dit moet doen. borg MTN. die hele AIG sonder die hulp van die ander borge
Kediksie · 1 maand gelede
Kom ons sê dit maar prontuit; “Die keiser is kaal”